Duduzane Zuma-vervolging ‘heroorweeg’Duduzane Zuma Foto: africa.widmi.com Die burgerregte-organisasie AfriForum sê sy regspan is amptelik in kennis gestel dat adv. Shaun Abrahams, nasionale direkteur van openbare vervolging, besluit het om die Nasionale Vervolgingsgesag (NVG) se besluit te heroorweeg om Duduzane Zuma nié op ’n strafregtelike klag van strafbare manslag te vervolg nie. Die saak teen Duduzane, seun van oudpres. Jacob Zuma, hou verband met ’n motorongeluk wat op 1 Februarie 2014 op die M1-snelweg in Gauteng plaasgevind het waarin ŉ vrouepassasier op slag dood is. Abrahams se besluit om die saak te hersien volg ná adv. Gerrie Nel, hoof van AfriForum se privaat vervolgingseenheid, einde verlede jaar ’n skrywe namens die Dube-familie aan die NVG gerig het om ’n nolle prosequi-sertifikaat aan te vra, wat dit vir die organisasie moontlik sou maak om Zuma jr. privaat te vervolg. Volgens Kallie Kriel, uitvoerende hoof van AfriForum, is Abrahams se besluit nie net ’n oorwinning vir die Dube-familie, Gerrie Nel en AfriForum nie, maar vir almal in die land wat keelvol is dat “oudpres. Zuma, sy vriende en familie die afgelope paar jaar vervolging kon ontduik”. “AfriForum het Abrahams nou in ’n hoek gedryf, want sou hy weer ’n besluit neem om Zuma nie te vervolg nie, weet hy dat Gerrie Nel gereed staan om dié vervolging privaat voort te sit. Sou hy sy werk reg doen en besluit dat die NVG Zuma gaan vervolg, is dit óók ’n oorwinning vir die Dube-familie, AfriForum en gelykheid voor die reg,” sê Kriel. Kriel sê Abrahams sal soortgelyke druk van Gerrie Nel moet trotseer wanneer hy eersdaags ook moet besluit of die NVG oudpres. Zuma op grond van korrupsieklagte gaan vervolg. “Hopelik sal die wete dat Nel gereed staan om te vervolg Abrahams dwing om die regte ding te doen deur te besluit dat die NVG Zuma wel moet vervolg,” sê Kriel. Die druk wat die media, AfriForum en ’n reeks ander burgerlike organisasies uitoefen om selektiewe vervolgings en staatskaping te beveg, help nou volgens Kriel dat die gety teen korrupsie begin draai. Die besluit van die owerhede om ná jare van doelbewuste gesloer met optrede teen die Guptas te begin, is volgens hom onder meer danksy dié volgehoue druk. Kallie Kriel. Argieffoto. Kriel sê Nel en AfriForum se vervolgingseenheid hou die optrede teen die Guptas fyn dop en is meer as gewillig om self in te gryp as dit nodig sou wees. Wat AfriForum se voorgenome optrede teen Grace Mugabe betref, dui Kriel aan dat AfriForum se hofaansoek om Mugabe se diplomatieke immuniteit in Suid-Afrika ter syde te laat stel op 8 en 9 Mei in die Noord-Gautengse hoë hof aangehoor word. “Daar is ook ’n positiewe wending wat Gerrie Nel se voorgenome privaat vervolging van adv. Jiba betref, aangesien die NVG se weiering om Jiba te vervolg deur die howe ter syde gestel is. Ook in dié geval weet Abrahams dat – sou hy weer besluit om Jiba nie te vervolg nie – Nel gereed staan om die saak namens genl. Johan Booysen verder privaat te vervolg,” sê Kriel. Volgens Kriel gaan Nel binne die volgende maand verdere aankondigings maak oor nog sake wat AfriForum se privaat vervolgingseenheid gaan aanpak. Die publiek kan help om verdere druk op die NVG te plaas om Jacob Zuma te vervolg deur die Vervolg Zuma-petisie by www.vervolgzuma.co.za te onderteken.